### NN 89/2025 (13.6.2025.), Odluka o osnivanju Savjeta za razvoj politika za mlade Vlade Republike Hrvatske

Vlada Republike Hrvatske

1236

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 12. lipnja 2025. donijela

ODLUKU

O OSNIVANJU SAVJETA ZA RAZVOJ POLITIKA ZA MLADE VLADE REPUBLIKE HRVATSKE

I.

Osniva se Savjet za razvoj politika za mlade Vlade Republike Hrvatske (u daljnjem tekstu: Savjet), određuju zadaće i sastav Savjeta te uređuju druga pitanja iz djelokruga rada Savjeta.

II.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

III.

Savjet je savjetodavno tijelo Vlade Republike Hrvatske sa zadaćom sudjelovanja u razvoju javnih politika koje utječu na mlade.

U ostvarivanju svoje zadaće Savjet osobito:

1. sudjeluje u kontinuiranom praćenju i analizi javne politike koja se odnosi i/ili utječe na mlade u Republici Hrvatskoj

2. sudjeluje u davanju mišljenja Vladi Republike Hrvatske o nacrtima propisa od osobitog značenja za unaprjeđivanje položaja mladih

3. prati rad ministarstava i drugih tijela državne uprave u provedbi, praćenju i vrednovanju politika za mlade u okviru njihove nadležnosti, te s tim u vezi, daje mišljenja i preporuke

4. prati razvoj udruga mladih i za mlade i daje preporuke za unaprjeđenje njihovog rada i sustava potpore

5. daje preporuke za razvoj politika za mlade i uključivanje mladih na lokalnoj, područnoj (regionalnoj), nacionalnoj i međunarodnoj razini u ostvarivanju tih politika

6. prati pojavnosti u društvu od značaja za mlade i predlaže mjere u vezi s njima

7. osigurava kontinuirani dijalog tijela državne uprave i drugih državnih tijela, organizacija civilnoga društva, savjeta mladih i akademske zajednice, medija i drugih predstavnika zainteresirane javnosti o unaprjeđenju položaja mladih u Republici Hrvatskoj

8. izvršava zadaće kojima se ostvaruje osnovna svrha djelovanja Savjeta, radi stvaranja poticajnog okruženja za unaprjeđenje položaja mladih

9. djeluje kao Nacionalna radna skupina za provođenje Dijaloga Europske unije s mladima.

IV.

Savjet čine:

– državni tajnik Ministarstva znanosti, obrazovanja i mladih nadležan za mlade

– predstavnik Ministarstva znanosti, obrazovanja i mladih

– predstavnik Ureda predsjednika Vlade Republike Hrvatske

– predstavnik Ministarstva rada, mirovinskoga sustava, obitelji i socijalne politike

– predstavnik Ministarstva gospodarstva

– predstavnik Ministarstva zaštite okoliša i zelene tranzicije

– predstavnik Ministarstva zdravstva

– predstavnik Ministarstva kulture i medija

– predstavnik Ministarstva prostornoga uređenja, graditeljstva i državne imovine

– predstavnik Ministarstva pravosuđa, uprave i digitalne trans­formacije

– predstavnik Ministarstva regionalnoga razvoja i fondova Europske unije

– predstavnik Ministarstva vanjskih i europskih poslova

– predstavnik Ministarstva turizma i sporta

– predstavnik Ministarstva demografije i useljeništva

– predstavnik Središnjeg državnog ureda za Hrvate izvan Republike Hrvatske

– predstavnik Nacionalnog vijeća za visoko obrazovanje, znanost i tehnološki razvoj

– predstavnik Hrvatske zajednice županija

– predstavnik Udruge gradova u Republici Hrvatskoj

– predstavnik Hrvatske zajednice općina

– predstavnik Savjeta mladih Republike Hrvatske

– predstavnik Hrvatskog studentskog zbora

– predstavnik Nacionalnog vijeća učenika Republike Hrvatske

– hrvatski mladi delegat pri organizaciji Ujedinjenih naroda

– do osam predstavnika udruga mladih i za mlade.

V.

Članove i zamjenike članova Savjeta imenuje Vlada Republike Hrvatske.

Svaki član Savjeta ima svoga zamjenika koji ga mijenja u slučaju odsutnosti, odnosno spriječenosti.

Članovi Savjeta i njihovi zamjenici imenuju se na dvije godine i mogu biti ponovno imenovani.

Članovi Savjeta ne primaju naknadu za rad u Savjetu, ali imaju pravo na naknadu troškova nastalih sudjelovanjem u aktivnostima Savjeta.

VI.

Savjet ima predsjednika i zamjenika predsjednika.

Predsjednika Savjeta biraju svi članovi Savjeta.

Predsjednik Savjeta bira se iz reda predstavnika udruga mladih i za mlade, na njihov prijedlog.

Zamjenik predsjednika Savjeta je državni tajnik nadležan za mlade u Ministarstvu znanosti, obrazovanja i mladih.

VII.

Članovi Savjeta, predstavnici tijela državne uprave, predstavnici su na razini rukovodećih državnih službenika.

Predstavnici tijela državne uprave imenuju se na prijedlog čelnika tih tijela.

VIII.

Predstavnici Nacionalnog vijeća za visoko obrazovanje, znanost i tehnološki razvoj, Hrvatske zajednice županija, Udruge gradova u Republici Hrvatskoj, Hrvatske zajednice općina, Savjeta mladih Republike Hrvatske, Nacionalnog vijeća učenika Republike Hrvatske i Hrvatskog studentskog zbora imenuju se na prijedlog svojih organizacija.

IX.

Predstavnici udruga mladih i za mlade, imenuju se na prijedlog Ministarstva znanosti, obrazovanja i mladih, temeljem provedenog javnog poziva za isticanje kandidata za članove i zamjenike članova.

Ako na javni poziv pristigne manje prihvatljivih prijava od predviđenog broja članova Savjeta iz reda predstavnika udruga mladih i za mlade, imenovat će se broj članova manji od predviđenih osam, ali ne manji od pet.

Članovi Savjeta i zamjenici članova Savjeta iz reda predstavnika udruga mladih i za mlade, moraju biti osobe u dobi od 15 do navršenih 30 godina života.

X.

Savjet donosi Poslovnik o svome radu.

Savjet se sastaje po potrebi, a najmanje jednom u četiri mjeseca.

Sjednice Savjeta saziva predsjednik Savjeta.

Stručne i administrativne poslove za Savjet obavlja Ministarstvo znanosti, obrazovanja i mladih.

Savjet ima tajnika koji se imenuje iz redova državnih službenika Ministarstva znanosti, obrazovanja i mladih.

Sredstva za rad Savjeta osiguravaju se iz sredstava državnog proračuna Republike Hrvatske na poziciji Ministarstva znanosti, obrazovanja i mladih.

XI.

Po potrebi, na poziv predsjednika Savjeta, u radu Savjeta, mogu sudjelovati predstavnici drugih nadležnih tijela i institucija, stručnjaci iz pojedinih područja vezanih za mlade i rad s mladima te predstavnici općinskih, gradskih i županijskih savjeta mladih, bez prava glasa.

U provedbi svojih zadaća Savjet može osnivati stalne i povremene radne skupine.

XII.

Rad Savjeta je javan.

Javnost rada Savjeta osigurava se kroz mrežnu stranicu Ministarstva znanosti, obrazovanja i mladih i primjenu Zakona o pravu na pristup informacijama (»Narodne novine«, br. 25/13., 85/15. i 69/22.).

XIII.

Savjet na kraju mandata podnosi izvješće o svome radu Vladi Republike Hrvatske.

XIV.

Ministarstvo znanosti, obrazovanja i mladih će o ovoj Odluci obavijestiti tijela državne uprave i organizacije iz točke IV. ove Odluke u roku od 15 dana od dana stupanja na snagu ove Odluke.

Tijela državne uprave i organizacije iz točki VII. i VIII. ove Odluke će u roku od 15 dana od dana primitka obavijesti iz stavka 1. ove točke predložiti članove i zamjenike članova Savjeta i o tome obavijestiti Ured predsjednika Vlade Republike Hrvatske i Ministarstvo znanosti, obrazovanja i mladih.

Ministarstvo znanosti, obrazovanja i mladih će u roku od 60 dana od dana stupanja na snagu ove Odluke predložiti imenovanje članova Savjeta i zamjenika članova Savjeta iz točke IX. ove Odluke.

XV.

Danom stupanja na snagu ove Odluke stavlja se izvan snage Odluka o osnivanju Savjeta za mlade Vlade Republike Hrvatske (»Narodne novine«, broj 10/24.).

Danom stupanja na snagu ove Odluke zatečenim članovima Savjeta za mlade Vlade Republike Hrvatske prestaje mandat.

XVI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/257

Urbroj: 50301-04/12-25-2

Zagreb, 12. lipnja 2025.

Predsjednik
 mr. sc. Andrej Plenković, v. r.